Paartjie sterf ná kar in houthuis inploegDie motor by die houthuis wat getref is. Foto: @TraumaNetPE / Twitter ŉ Paartjie van Port Elizabeth is dood nadat ŉ voertuig Vrydagoggend in die houthuis, waarin hulle geslaap het, ingeploeg het. Kol. Priscilla Naidu, polisiewoordvoerder, het gesê die voorval het in Bhabhatanestraat in die Walmer-informele nedersetting plaasgevind. “Die bestuurder van ŉ wit voertuig het beheer daaroor verloor, waarna dit in die paartjie se blyplek ingeploeg het. ŉ Man (30) en ŉ vrou, in haar 20’s, is albei op die toneel dood,” het sy gesê. Die polisie moes die bestuurder van die motor van die toneel verwyder, aangesien gemeenskapslede aggressief teenoor die bestuurder opgetree het. Die polisie ondersoek ŉ saak van strafbare manslag.